Bratislava, 29. január 2017 **Tlačová správa**

## Slovenské mestské firmy taja viac ako české či maďarské

## Z porovnania transparentnosti firiem v krajinách V4 vychádzame podpriemerne

Necelá polovica obyvateľov Slovenska si pred vyše dvomi rokmi zvolila aktuálnych primátorov, starostov a miestnych poslancov. Na kvalitu a cenu služieb ako sú mestská doprava, zvoz odpadu, vodné a stočné, vykurovanie, sociálne bývanie, ale aj regionálne televízne vysielanie či rekreačné zázemie mestských lesov však často väčšmi ako oni vplývajú **manažéri mestských firiem**. Tí sú často do funkcií dosadzovaní na základe **politických dohôd a bez účasti verejnosti**.

Ak by si voliči chceli overiť, ako sa mestským spoločnostiam darí napĺňať plány, koľko zarábajú ich šéfovia, aké kvalifikačné predpoklady spĺňajú členovia ich dozorných rád a ako v nich prebiehajú výberové konania alebo ponukové konania na predaj a prenájom majetku, s veľkou pravdepodobnosťou by o tom na ich stránkach **nenašli takmer nič**. Slovenské mestské firmy sú pritom **voči verejnej kontrole ešte zdráhavejšie** ako ich kolegovia z Česka a Maďarska.

Ukazuje to **porovnanie úrovne transparentnosti v 36 stopercentne mestských spoločnostiach v krajinách Vyšehradskej štvorky** (deväť firiem z každej krajiny), na ktorom sa okrem Transparency International Slovensko podieľali aj ďalšie mimovládne organizácie so skúsenosťami pri kontrole verejných firiem a to české Oživení, maďarský Budapest Intézet a poľská Sieć Obywatelska – Watchdog.

Transparentnosť sme porovnávali na základe informácií zverejnených na ich webových stránkach a to v **desiatich oblastiach kľúčových pre verejnú kontrolu** ako sú prístup k informáciám, verejné obstarávanie, personalistika či predaj a prenájom majetku. Vychádzali sme pritom z odporúčaní Svetovej banky, OECD, Európskej komisie i mimovládnych organizácií venujúcich sa tejto problematike.

Otvorenosť mestských spoločností v krajinách V4 voči verejnej kontrole vo všeobecnosti nie je vysoká. Všetkých 36 firiem **dosiahlo v priemere len 34-percentné skóre transparentnosti** a v tejto oblasti preto existuje veľký priestor na zlepšenie.

Z porovnania úrovne transparentnosti v krajinách V4 vychádza deväťčlenná vzorka slovenských spoločností **mierne podpriemerne**. V priemere získala len niečo **cez 30 percent**. Najlepšie obstáli české mestské firmy s priemerným skóre cez 41 percent a maďarské s vyše 40 percentami. Najmenej otvorené vyšli z porovnania poľské spoločnosti, ktoré dosiahli len cez 24 percent.

Celkovo **najotvorenejší prístup** sme v sledovanom čase (november 2016 až január 2017) zaznamenali v českom [**Dopravnom podniku Hlavného mesta Prahy, a.s.**](http://www.dpp.cz/) (60,4%) a v maďarskej odpadovej spoločnosti [FKF Zrt.](http://www.fkf.hu/) z Budapešti (59%). Tretie miesto obsadil [**Dopravný podnik Bratislava, a.s.**](http://www.dpb.sk) s 54,2%.

Najotvorenejšia slovenská spoločnosť [Dopravný podnik Bratislava, a.s.](http://www.dpb.sk/) je zároveň najväčšou skúmanou slovenskou firmou. Medzi jej silné stránky patrí napríklad spôsob zverejňovania zmlúv, informovanie o verejnom obstarávaní, možnostiach získať údaje podľa Infozákona, udelenej podpore a sponzoringu, ale aj vytvorenie etickej infraštruktúry cez etický kódex či pozíciu ombudsmana.

DPB, a.s. aj napriek tomu získal iba niečo **cez polovicu možných bodov** a aj v tejto spoločnosti stále existuje veľký priestor na zlepšenie. Podnik napríklad nezverejňuje zistenia z interných ani externých auditov, plány výkonnostných kritérií ani ich spätné plnenie, životopisy a platové pomery manažmentu, ani informácie o priebehu výberových konaní či ponukových konaní na predaj a prenájom majetku.

**Najhoršie skóre zo slovenských firiem** a tretie najhoršie v celkovom poradí získala nitrianska odpadová spoločnosť [**Nitrianske komunálne služby, s.r.o.**](http://www.nks.sk/)**,** ktorej tržby a výnosy sú druhé najnižšie spomedzi všetkých 36 firiem a dosahujú len tesne cez štyri milióny eur. Jej skóre 11,17 percent však výrazne zaostáva aj za porovnateľnými spoločnosťami, napríklad [Technické služby mesta Prešov, a.s.](http://www.tsmp.sk/) s tržbami a výnosmi na úrovni 4,8 milióna eur získali v hodnotení 28 percent.

**Rebríček transparentnosti 36 stopercentne mestských spoločností z krajín V4**

|  |  |  |  |  |
| --- | --- | --- | --- | --- |
| **Pozícia** | **Spoločnosť** | **Skóre** | **Krajina** | **Tržby a výnosy** |
| 1. | **DP hl.m. Prahy a.s.** | 60,42% | CZ | 714 259 889,00 € |
| 2. | **FKF Zrt.** | 59,00% | HU | 119 609 996,73 € |
| 3. | **Dopravný podnik Bratislava, a.s.** | 54,17% | SK | 109 191 241,00 € |
| 13. | **Bratislavská vodárenská spoločnosť, a.s.** | 38,00% | SK | 91 899 758,00 € |
| 19. | **Dopravný podnik mesta Prešov, a.s.** | 34,67% | SK | 9 705 272,00 € |
| 21. | **Východoslovenská vodárenská spoločnosť, a.s.** | 33,00% | SK | 95 063 124,00 € |
| 26. | **Odvoz a likvidácia odpadu, a.s.** | 28,83% | SK | 26 607 245,00 € |
| 27. | **Technické služby mesta Prešov, a.s.** | 28,00% | SK | 4 857 472,00 € |
| 28. | **Dopravný podnik mesta Žiliny, s.r.o.** | 26,83% | SK | 9 391 955,00 € |
| 31. | **Severoslovenské vodárne a kanalizácie, a.s** | 19,67% | SK | 28 421 530,00 € |
| 34. | **Nitrianske komunálne služby, s.r.o.** | 11,17% | SK | 4 051 141,00 € |
| *Zdroj: Vyšehradská iniciatíva pre transparentné mestské spoločnosti* | | | | |

Firmy sme do rebríčku vyberali tak, aby boli čo najviac **reprezentatívne a porovnateľné**. Kritériami boli stopercentne vlastníctvo samosprávy (v prípade vodárenských spoločností ide o viacero miest a obcí z regiónu) a celkové tržby a ostatné výnosy cez 4 milióny eur. Dovedna hospodária s takmer 380 miliónmi eur, čo je zhruba toľko ako ročný rozpočet Košíc a Prešova dokopy. Vybrané spoločnosti podnikajú prevažne v oblastiach mestskej dopravy, vodárenstva a odpadového hospodárstva a zároveň pochádzajú z rôzne rozvinutých regiónov krajiny (podľa HDP na obyvateľa v parite kúpnej sily).

Porovnanie ukázalo aj oblasti, z ktorých by naši štátni i miestni politici ako aj manažéri firiem mohli **čerpať inšpirácie**. Verejnú kontrolu verejných firiem v Maďarsku napríklad uľahčuje povinne zverejňovanie ročných plánov verejného obstarávania či platových pomerov manažérov.

Projekt podporil Medzinárodný vyšehradský fond.

*Celú štúdiu i kompletné údaje o výsledkoch jednotlivých firiem nájdete na našej stránke* [*www.transparency.sk*](http://www.transparency.sk) *alebo kontaktujte:* ***Michal Piško****,* [*pisko@transparency.sk*](mailto:pisko@transparency.sk)*, 0905/840 421*

C:\Users\Michal\Desktop\visegrad_fund_logo_blue_150.jpg